Toshkentda YPx xodimi va haydovchi o'rtasida janjal yuz berdi — video

Toshkentda 9 fevral kuni yo'l-patrul xizmati xodimi va haydovchi o'rtasida janjal yuz berdi. Yo'l harakati xavfsizligi xizmati holat yuzasidan munosabat bildirdi.
Ma'lum qilinishicha, shu kuni soat taxminan 19:00 da Chilonzor tumani Bunyodkor shoh hamda Qatortol-2 ko'chalari kesishgan chorrahada YPx xodimi A.B. tirbanliklarni bartaraf qilish maqsadida ishoralar orqali xizmat olib borayotgan bo'lgan. O'sha vaqtda “Lacetti” rusumli avtomobil haydovchisi uning ishorasiga rioya qilmagan.
Qayd etilishicha, haydovchi yo'l o'rtasida to'xtab turli xatti-harakatlar bilan xodimning xizmat faoliyatiga halaqit bergan. Shundan so'ng xodim va haydovchi o'rtasida ziddiyatli vaziyat yuzaga kelgan. YPx xodimi chorrahada vaziyat hamda tirbandlik keskinlashuvining oldini olish maqsadida aloqa vositasi orqali yordam chaqirgan.

Ta'kidlanishicha, voqea joyiga qo'shimcha yordamchi xodimlar kelib, holat rasmiylashtirilgan. Hozirda surishtiruv ishlari davom etmoqda.
Eslatib o'tamiz, avvalroq Qashqadaryoda YPx xodimi va haydovchi o'rtasida tortishuv sodir bo'lgandi. Shuningdek, Andijonda prokuratura va IIB xodimlari o'rtasida tortishuv bo'lgani aytilgan xabarga izoh berilgan.